Landon Spradlin, un pastor american care a ignorat sfaturile privind distanţarea socială, spunând că în jurul coronavirusului s-a iscat o isterie prea mare, a fost răpus de COVID-19, scrie BBC. Bărbatul era originar din Virginia şi a mers cu ocazia sărbătorii de Mardi Gras, la începutul lunii martie, în Louisiana şi New Orleans.

"Misiunea lui era să meargă în diverse locuri, baruri, puburi, biserici, unde cânta blues, se conecta cu alţi cântareţi şi le vorbea despre Dumnezeu", a spus Jesse Spradlin, fiica în vârstă de 28 de ani a pastorului.

"Nu-mi amintesc să ne fi vorbit despre virus sau să-şi fi făcut griji", a completat şi Naomi Spradlin, fiica sa mai mică, în vârstă de 26 de ani.

Oficialii locali din New Orleans aruncă vina pe autorităţile centrale pentru lipsa de acţiune privind prevenirea răspândirii coronavirusului în SUA.

BBC mai scrie că pastorul a postat pe 13 martie pe Facebook un mesaj în care nota că banala gripă şi cea porcină au făcut mai multe victime decât COVID-19.

"Nu as spune că trăia cu impresia că este o conspiraţie sau un virus fals. Ştia că este real. Era, însă, furios că presa promovează teama", a completat Landon Isaac, fiul mai mare al pastorului.